En zaguerías d'o dominio romano heba amaneixito en a cuenca d'a ar Mediterrania una nueva relichión, o Cristianismo, que s'estendilló ascape aproveitando o poder politico román y que mesmo esdevenió hechemonico. Sindembargo, en primerías d'o sieglo V o poder romano s'esblodregó a conseqüencia d'as invaions chermanicas, estando sustituito por quantos reinos que no teneban armata ni controlaban asinas a mar, estando-ne a excepción o reino vandalo establito en Tunicia. En ixas condicions, o Imperio bizantín (en realidat o Imperio román d'Orient) esdevnió a potencia dominant en a mar, encara que pronto albandonó as auguas d'a Mediterrania occidental. Os bizantins preboron de restaurar o dominio román, y en primeras tenioron exito, podendo controlar parcialment a Mediterrania central, con a peninsula italica y Tunicia, encara que rematoron por reblar por dos motivos: por a presión contina d'os reinos chermanicos que heban amaneixito en os antigos territorios d'o Imperio román d'Occident y en trobar-se que amaneixeba una nueva potencia melitar en a peninsula arabiga, o Islam.